मिताली को अब भी वो दिन अच्छी तरह से याद हैं जब वो लड़कों के साथ प्रैक्टिस करने जातीं तो लड़के काफ़ी कठोर और मन को चुभने वाली टिप्पणियां करते। लड़के अक्सर कहते, "अरे ! लड़की है धीरे से गेंद फ़ेंक वरना उसे चोट लग जाएगी।" ऐसी विपरीत और कठिन परिस्थियों में मिताली ने क्रिकेट को चुना। अपनी अब तक की यात्रा में कभी भी धैर्य नहीं खोया। हिम्मत नहीं हारी। हर चुनौती का सामना किया। विपरीत परिस्थितियों को अनुकूल बनाया। अपनी काबिलियत और कामयाबियों से महिला क्रिकेट को भारत में सम्मानजनक बनाने में बड़ी महत्वपूर्ण भूमिका निभायी।